مصطفى التراب

مصطفى الترّاب (بالفرونصي: Mostafa Terrab) مزيود ف 19 أكتوبر 1955 ف فاس، هو راجل أعمال (Businessman) ؤ راجل د الصناعة مغريبي. شادّ منصب المدير التنفيدي CEO ؤ رئيس مجلس الإدارة د المكتب الشريف للفوسفاط OCP من 2006. الترّاب رجع زيادة على هادشي الرئيس د الجمعية الدولية د السماد. كان خدم حتى فالمنصب د مستشار للملك الراحل الحسن التاني ؤ كان عضو فالتينك-تانك (Think-tank) د G-14 اللي كانو فيه أعضاء مرموقين بحال الطيب الفاسي الفهري ؤ دريس جطّو.

 السيرة 

 القراية 
تخرّج مصطفى الترّاب كا مهندس من المدرسة الوطنية د القناطر ؤ الطرقان (اللي سميتها دابا مدرسة القناطر پاري طيك) ف فرانسا عام 1979. موراها مشا زاد ماسطر فالهندسة عام 1982 من معهد ماساتشوسّيت د الطيكنولوجيا MIT ؤ موراها كمّل الدكتورا ديالو فالبحت د العمليات Operations Research ف نفس المؤسسة. خدا الدكتورا ديالو ف عام 1990.

 التعلام 
فاش كان كايدير الدوكتورا ديالو، الترّاب كان شاد المنصب د ؤستاد باحت مساعد. كان ؤستاد ف القسم د علوم القرار ؤ هندسة السيسطيمات ؤ الهندسة المدنية ؤ البيئية ف معهد الپوليطيكنيك د رينسيلير Rensselaer Polytechnic Institute ف تروي، نيويورك، ميريكان من 1990 تال 1992.https://www.fertilizer.org/En/About_IFA/IFA_Structure/IFA_Member_Executive_Board_Mostapha_Terrab.aspx  

 الكاريير 
فاش الترّاب رجع للمغريب ف 1992، تعيّن كا "مكلف بمهمة" فالديوان الملكي د الملك الراحل الحسن التاني. موراها ف 1995، لتاحق بالمكتب التنفيدي د القمة الإقتيصادية د الشرق لأوسط ؤ شمال إفريقيا كا كاتب عام.

إبتداءً من 1998، ترأس الوكالة الوطنية د تقنين الإتصالات. موراها لتاحق بالبنكة العالمية كمختص رايد ديال التقنيين، فين غادي يسيّر البرنامج "المعلومات على ود التنمية" "Information for Development" (InfoDev) اللي الهدف ديالو يدعم المقاولين اللي عندهم نمو ملحوض ف القتيصادات الطالعة (emerging).

الترّاب تعيّن المدير العام التنفيدي CEO د المكتب الشريف د الفوسفاط OCP ف 2006. موراها زاد ولّى المدير العام التنفيدي ؤ الرئيس د المكتب د الإدارة ديال ڭاع الڭروپ د المكتب الشريف د الفوسفاط OCP فاش ولات شركة محلولة للعموم ب مسؤولية محدودة Public Limited Company ف 2008. هو عاوتاني رئيس مجلس الإدارة حتى د جامعة محمد السادس پوليطيكنيك ف بنڭرير.

ف 2019، الترّاب ولّى الرئيس د الجمعية الدولية د السماد IFA (International Fertilizer Association)، اللي هي منضمة عالمية كاتجمع 480 عضو ف عالم الصناعة د السماد من 68 دولة. كان هو أول إفريقي يترأس هاد الجمعية ؤ هو عاوتاني عضو فالمجلس التنفيدي ديالها.

ف اللخر د 2019، الترّاب تعيّن ف كوميطّي فيها 35 عضو معنية بالتنمية فالمغريب، ؤ اللي كايشاركو فيهم شرايح مرموقين فالمجتمع المدني المغريبي. الكوميطّي الهدف ديالها تصاوب تقرير ؤ تصيفطو للملك محمد السادس كايدوي على التأتير د برامج لإصلاح اللي بادر بيهم الملك على بزاف د القطاعات فالبلاد بحال التعليم، المجتمع، البيئة، البنية التحتية ؤ الإقتيصاد. التقرير خاصو يعطي حتى توصيات على السلوكات المزيانين ؤ المبادرات د المستقبال.

 نشاطات ؤخرين 

 عضو ف مجلس الإدارة د المؤسسة الفرانساوية د العلاقات الدولية (IFRI)

 الحياة الخاصة 
التراب مجوّج ؤ عندو تلاتة د الولاد.

 الجوائز ؤ التشريفات 
 1988: جائزة فريديرك هيني التالت Frederick C. Hennie III على المساهمة ديالو ف برنامج التعليم ف القسم د الهندسة د الطريسينتي ؤ لانفورماتيك ف MIT.
 2012: لأخبار العالمية د المغريب Morocco World News لقباتو الإنسان د العام على ود المساهمات ديالو ف واحد من أهم القطاعات د المغريب اللي هو الفوسفاط.
 2013: تلقّب واحد من بين أكتر 100 إفريقي عندهم تأتير من عند مجلة إفريقيا الجديدة New African Magazine.
 2014: تلقّب واحد من بين أكتر 50 إفريقي عندهم تأتير فالعالم كامل من عند مجلة جون أفريك Jeune Afrique.

 مصادر 

تصنيف:ناس د فاس
تصنيف:ناس تزادو ف فاس
تصنيف:زيادة 1955
تصنيف:ناس حيين
تصنيف:مهنديسين مغاربا
تصنيف:مقالات فيها مصدر و 3000 بايت
تصنيف:موضفين مغاربا ديال السربيس لمدني